Salikario

Salikario estas specio de Litrumo, Lythrum salicaria L., kiu kreskas en malsekaj lokoj, ĉefe fosaĵoj kaj trankvilaj riverbordoj, en mezvarmaj regionoj de Eŭropo kaj Azio. Ĝi disvastiĝis al samspecaj lokoj de Nordameriko. Temas pri plurjara herbo alta inter 30 kaj 200 cm, kun paraj aŭ verticilaj folioj; la sespetalaj, purpurrozaj floroj formas longajn, spikaspektajn infloreskojn. La semoj, el kapsulo, disvastiĝas plejofte laŭ la akvofluo.
La folioj de tiu planto iom similas laŭforme tiujn de iuj salikoj, kio klarigas la nomon de tiu ofta herbo. Tiuj folioj estas konsumeblaj, krudaj aŭ kuiritaj.

Kategorio:Litrumacoj